เปิดบ้าน วชช.ยะลา อนุรักษ์ขนมพื้นถิ่น “ชิม ช็อป โชว์” อาหารพื้นบ้าน
อนุรักษ์ขนมพื้นถิ่น วชช.ยะลา เปิดบ้าน“ชิม ช็อป โชว์” อาหารพื้นบ้านในสังคมพหุวัฒนธรรม



ช่วงบ่ายวันนี้(23 ก.ย 60) วิทยาลัยชุมชนยะลา ได้จัดกิจกรรม“ชิม ช็อป โชว์” อาหารพื้นบ้าน ขนมพื้นถิ่นภายใต้โครงการจัดการเรียนรู้เกี่ยวกับอาหารพื้นบ้านในสังคมพหุวัฒนธรรม จ.ยะลา ขึ้น เพื่อเผยแพร่การทำอาหารพื้นบ้าน อาหารคาว-หวาน ให้กับประชาชนทั่วไปได้รับรู้ รับทราบ และได้เรียนรู้เกี่ยวกับอาหารพื้นบ้าน ของ จ.ยะลา โดยมีนายวีระชัย กวีธีระวัฒน์ ผู้อำนวยการสถาบันวิทยาลัยชุมชน เป็นประธานเปิดกิจกรรม พร้อมโชว์การผัดหมี่เบตง ร่วมกับ นายจรูญ พรหมสุข ผู้อำนวยการวิทยาลัยชุมชนยะลา ส่วนราชการ แขกผู้มีเกียรติ เพื่อให้ผู้เข้าร่วมกิจกรรมได้ร่วมชิม





สำหรับกิจกรรม ซึ่งจัดขึ้น ภายในวิทยาลัยชุมชนยะลา มีการนำอาหาร ขนมพื้นบ้าน นานาชนิด ทั้งขนมปอลี ขนมอาเกาะ โรตี ซัมปูซ๊ะ มาสาธิต ให้ชิมฟรี และจำหน่าย ให้กับผู้เข้าร่วมงานได้เลือกซื้อโดยนักศึกษาสาขาวิชาการจัดการทั่วไป (ช็อป) และยังมีการจัดแสดง (โชว์) อาหารพื้นบ้าน ขนมพื้นบ้าน ขนมพื้นถิ่น ที่มีอยู่ใน จ.ยะลา รวมทั้ง ยังมีการประกวด แข่งขันการทำอาหารคาว-หวาน จำนวน 6 ชนิด ปนระกอบด้วย ไก่ฆอและ ละแซ สะเตไก่ ขนมจูโจ ขนมเจ๊ะแม๊ะ และขนมคลุกฝุ่น รวมทั้งกิจกรรมการแสดงลิเกฮูลู การแสดงมะโย่ง ซึ่งการจัดงานครั้งนี้ มีประชาชน นักศึกษา คณาจารย์ ให้ความสนใจ เข้าร่วมกิจกรรมอย่างคึกคักโดยผู้สนใจสามารถเข้าร่วมกิจกรรมได้จนถึงวันพรุ่งนี้(24 ก.ย 60)




นายวีระชัย กวีธีระวัฒน์ ผู้อำนวยการสถาบันวิทยาลัยชุมชน กล่าวว่า การจัดงาน “ชิม ช็อป โชว์” อาหารพื้นบ้าน ขนมพื้นถิ่นครั้งนี้ เพื่อเป็นการเผยแพร่อาหารพื้นบ้าน อาหารคาว-หวาน และอนุรักษ์อาหารพื้นถิ่น ขนมพื้นบ้านในสังคมพหุวัฒนธรรม ของจังหวัดยะลา ให้คงอยู่สืบไปจนถึงรุ่นลูก รุ่นหลาน มิให้สูญหายไปตามกาลเวลา และสามารถนำความรู้ ประสบการณ์ที่ได้รับจากการเข้าร่วมงานไปปรับใช้ในชีวิตประจำวัน ไม่ว่าจะเป็นการประกอบอาหารในครัวเรือน หรือสามารถต่อยอดไปประกอบอาชีพได้